ພິທີຊາປະນະກິດຂອງ ສະຫາຍ ພົນເອກ ສີສະຫວາດ ແກ້ວບຸນພັນ ສົ່ງທ່ານແລ້ວເດີ້17th May 2020
ພິທີຊາປະນະກິດສົບຂອງ ສະຫາຍ ພົນເອກ ສີສະຫວາດ ແກ້ວບຸນພັນ ໄດ້ຈັດຂຶ້ນຢ່າງສົມກຽດໃນວັນທີ 16 ພຶດສະພາ 2020 ນີ້, ຢູ່ທີ່ເດີ່ນພະທາດຫຼວງ ນະຄອນຫຼວງວຽງຈັນ ໂດຍການເຂົ້າຮ່ວມຂອງສະຫາຍ ບຸນຍັງ ວໍລະຈິດ ເລຂາທິການໃຫຍ່ ຄະນະບໍລິຫານງານສູນກາງພັກ, ປະທານປະເທດ ແຫ່ງ ສປປ ລາວ ພ້ອມດ້ວຍບັນດາການນຳ, ອະດີດການນຳຂັ້ນສູງ, ບັນດາທ່ານລັດຖະມົນຕີ, ເຈົ້າແຂວງ, ທູຕານຸທູດ, ອົງການຈັດຕັ້ງສາກົນ ປະຈຳ ສປປ ລາວ, ຕະຫຼອດຮອດ ພະນັກງານສະມາຊິກພັກ, ພະນັກງານ, ນາຍ ແລະ ພົນທະຫານ, ນາຍ ແລະ ພົນຕຳຫຼວດ, ຄອບຄົວລູກຫຼານ ແລະ ຍາດຕິພີ່ນ້ອງເຂົ້າຮ່ວມຢ່າງຫຼວງຫຼາຍ.
ສະຫາຍ ທອງລຸນ ສີສຸລິດ ກຳມະການກົມການເມືອງສູນກາງພັກ ນາຍົກລັດຖະມົນຕີ ແຫ່ງ ສປປ ລາວ, ປະ ທານຄະນະກຳມະການຮັບຜິດຊອບງານຊາປະນະກິດສົບ ສະຫາຍ ພົນເອກ ສີສະຫວາດ ແກ້ວບຸນພັນ ໄດ້ຂຶ້ນກ່າວສະດຸດີຜ່ານປະຫວັດຫຍໍ້ແຫ່ງການກຳເນີດ ແລະ ເຄື່ອນໄຫວປະຕິບັດ ຂອງ ສະຫາຍ ພົນເອກ ສີສະຫວາດ ແກ້ວບຸນພັນ.
ສະຫາຍ ພົນເອກ ສີສະຫວາດ ແກ້ວບຸນພັນ ອະດີດກໍາມະການ ສູນກາງພັກ ສະໄໝທີ I, II, III, IV, V, VI, VII ແລະ VIII, ອະດີດເລຂາທິການສູນກາງພັກ ສະໄໝທີ III, IV, ອະດີດກໍາມະການກົມການເມືອງສູນກາງພັກ ສະໄໝທີ IV, VI, VII ແລະ VIII, ອະດີດນາຍົກລັດຖະມົນຕີ, ອະດີດຮອງປະທານປະເທດ, ອະດີດປະທານສູນກາງແນວລາວສ້າງຊາດ, ອະດີດຫົວໜ້າເສນາທິການໃຫຍ່ກອງທັບປົດປ່ອຍປະຊາຊົນລາວ, ອະດີດລັດຖະມົນຕີປະຈໍາສໍານັກງານນາຍົກລັດຖະມົນ ຕີ, ອະດີດລັດຖະມົນຕີກະຊວງປ້ອງກັນຄວາມສະຫງົບ, ອະດີດເລຂາຄະນະພັກ, ປະທານຄະນະກໍາມະການປົກ ຄອງກໍາແພງນະຄອນວຽງຈັນ, ອະດີດລັດຖະມົນຕີກະຊວງກະສິກໍາ ແລະ ປ່າໄມ້ ແລະ ອະດີດປະທານຄະນະຂົນຂວາຍສ້າງຕັ້ງຄະນະຊາວໜຸ່ມປະຊາຊົນປະຕິວັດລາວ, ອະດີດຄະນະກຳມະການແກ້ໄຂຄວາມຄັດແຍ້ງວຽກງານຊາຍແດນ ລາວ-ໄທ ເກີດເມື່ອວັນທີ 1 ພຶດສະພາ 1928, ທີ່ບ້ານຫ້ວຍກະລືມ, ເມືອງວຽງໄຊ, ແຂວງຫົວພັນ, ມີອ້ານເອື້ອຍນ້ອງຮ່ວມກັນ 3 ຄົນ.
ຍ້ອນເຫັນໄດ້ຄວາມໂຫດຮ້າຍປ່າເຖື່ອນຂອງພວກຈັກກະພັດລ່າເມືອງຂຶ້ນ ທີ່ກະທຳໂທດກຳ ແລະ ກົດຂີ່ຂູດຮີດປະຊາ ຊົນລາວບັນດາເຜົ່າ ແລະ ເພື່ອຊອກຫາຫົນທາງແຫ່ງແສງສະຫວ່າງສະນັ້ນສະຫາຍຈຶ່ງຕັດສິນໃຈ ສະໝັກເຂົ້າເປັນທະ ຫານອາສາສະໝັກ ດ້ວຍໄວອາຍຸພຽງ 19 ປີ ຈາກນັ້ນສະຫາຍຈຶ່ງນັບມື້ເຕີບໃຫຍ່ໃນແປວໄຟແຫ່ງການປະຕິວັດຊາດ ປະ ຊາທິປະໄຕ, ຈາກພົນທະຫານກາຍມາເປັນນາຍທະຫານຂັ້ນສູງ ແລະ ໄດ້ຮັບວຽກງານສຳຄັນຂອງຊາດ, ສະຫາຍ ພົນເອກ ສີສະຫວາດ ແກ້ວບຸນພັນ ແມ່ນຜູ້ນຳຮຸ່ນທຳອິດຂອງພັກ ແລະ ລັດເຮົາ, ໄດ້ອຸດທິດຊີວິດຂອງຕົນຕິດພັນກັບການຕໍ່ ສູ້ກູ້ຊາດ ຕ້ານຈັກກະພັດທັງແບບເກົ່າ ແລະ ໃໝ່,
ສະຫາຍແມ່ນນັກຮົບປະຕິວັດຜູ້ອົງອາດເກັ່ງກ້າສາມາດ ແລະ ມີນ້ຳໃຈ ເສຍສະຫຼະສູງສົ່ງ ເປັນໜຶ່ງໃນບັນດານາຍທະຫານນຳພາ-ບັນຊາ, ທີ່ດີເດັ່ນ ແລະ ເປັນທີ່ເຄົາລົບຮັກຂອງກຳລັງປະກອບ ອາວຸດ ແລະ ປະຊາຊົນບັນດາເຜົ່າ ເປັນພະນັກງານການນຳທີ່ມີແບບແຜນນຳພາທີ່ດີ, ມີຄວາມສາມັກຄີເປັນເອກະພາບ ພາຍໃນພັກ ແລະ ຍຶດໃນອຸດົມການອັນສູງສົ່ງໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ. ດ້ວຍຜົນງານ ແລະ ຄຸນງາມຄວາມດີ ຂອງສະຫາຍທີ່ໄດ້ອຸດທິດໃຫ້ແກ່ປະເທດຊາດໃນຕະຫຼອດໄລຍະທີ່ຜ່ານມາ ສະຫາຍຈຶ່ງໄດ້ຮັບການປະດັບຫຼຽນໄຊ, ຫຼຽນກາ ແລະ ໃບຍ້ອງຍໍປະເພດຕ່າງໆ ຈາກພາຍໃນ ແລະ ຕ່າງປະເທດຢ່າງ ສົມກຽດ.
ການສູນເສຍສະຫາຍໄປໃນຄັ້ງນີ້, ເປັນການສູນເສຍອະດີດການນຳທີ່ມີຜົນງານປະສົບການ ແລະ ບົດຮຽນຕົວຈິງໄປອີກຜູ້ໜຶ່ງ, ຢ່າງໃດກໍຕາມພັກ-ລັດຖະບານ ແລະ ປະຊາຊົນລາວບັນດາເຜົ່າຈະສືບຕໍ່ເພີ່ມທະວີຄວາມສາມັກຄີເປັນປຶກ ແຜ່ນທີ່ປະກອບສ່ວນຢ່າງຕັ້ງໜ້າເຂົ້າໃນພາລະກິດປົກປັກຮັກສາ ແລະ ສ້າງສາພັດທະນາປະເທດຊາດຕາມຄວາມມຸ້ງ ປາດຖະໜາຂອງສະຫາຍ ເຊິ່ງເປັນອຸດົມການອັນດຽວຂອງພັກ ແນໃສ່ເພື່ອພັດທະນາປະເທດຊາດໃຫ້ກ້າວຂຶ້ນຢ່າງບໍ່ຢຸດຢັ້ງ.